DA Den Europæiske Unions Tidende C 283/18

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2012/C 283/10

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

ENHEDSDOKUMENT

RÅDETS FORORDNING (EF) Nr. 510/2006

»BAMBERGER HÖRNLA«/»BAMBERGER HÖRNLE«/»BAMBERGER HÖRNCHEN«

EF-Nr.: DE-PGI-0005-0802-17.03.2010

BGB ( X ) BOB ( )

1. Betegnelse:

»Bamberger Hörnla«/»Bamberger Hörnle«/»Bamberger Hörnchen«

2. Medlemsstat eller tredjeland:

Tyskland

3. Beskrivelse af landbrugsproduktet eller fødevaren:

3.1. Produkttype:

Kategori 1.6 — Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1:

Kartoflen, der har den botaniske betegnelse Solanum tuberosum underarten tuberosum L., hører ligesom tomater, paprika og auberginer til natskyggefamilien (Solanaceae).

Kartoffelsorten »Bamberger Hörnla« hører til de såkaldte »gamle landsorter«. Den er ikke et resultat af kartoffelforædling. Beskyttelsen af Bamberger Hörnla omfatter spisekartofler.

Planten er lille af vækst med en tynd, fin top, og den blomstrer hvidt. Planten har brug for en næringsrig og helst let jord, da den er yderst følsom over for ophobning af fugt. Knolden høstes i september/oktober.

Denne kartoffels knolder er små og fingerformede med en let hornformet krumning, nogle få eksemplarer krummer også let i modsatte retning eller har mærkelige forvredne former. Forholdet mellem længde og tykkelse for den aflange Bamberger Hörnla er typisk 2 til 3,5.

Skrællen er glat, skinnende silkemat og har en svag okkerfarve med et let rødligt skær, som udgår fra kartoflens øjne, og som også er mest intensiv dér. Det rødlige skær er tydeligst kort efter høsten og aftager med lagringstiden.

Bamberger Hörnla har en kraftig nøddeagtig smag. Kogetypen er fast i kog (»festkochend«), jf. Bundessortenamts (den tyske sortsmyndigheds) retningslinjer for fødevareprøvning af spisekartofler. Kødfarven er gul, meletheden ligger som hovedregel omkring eller under værdien 4 (dvs. ikke melet), og konsistensen (voksagtighed) ligger normalt på værdien 6 eller derover (dvs. en voksagtig og fast konsistens). Stivelsesindholdet i den friske masse når i gennemsnit en værdi over 13 %.

3.3. Råvarer (kun for forarbejdede produkter):

—

3.4. Foder (kun for produkter af animalsk oprindelse):

—

3.5. Specifikke etaper af produktionen, som skal finde sted i det afgrænsede geografiske område:

Dyrkningen af Bamberger Hörnla skal finde sted i de tre frankiske distrikter Ober-, Mittel- og Unterfranken. Også læggekartoflerne skal stamme fra dette område.

Bamberger Hörnchen er godkendt som bevarelsessort af Bundessortenamt i henhold til forordningen af 21. juli 2009 (BGBl. I s. 2107) om godkendelse af bevarelsessorter og handel med frø- og formeringsmateriale fra bevarelsessorter (bevarelsessortforordningen).

I henhold til § 4, stk. 2, andet punktum, nr. 4, i den nævnte nationale forordning må frø (i dette tilfælde læggekartofler), der hører til bevarelsessorter, kun bringes i handelen, hvis de er dyrket i en af de oprindelsesregioner, som sortsgodkendelsen refererer til. Derfor skal læggekartoflerne stamme fra de tre distrikter Ober-, Mittel- og Unterfranken.

3.6. Særlige regler vedrørende udskæring, rivning eller emballering osv.:

—

3.7. Særlige mærkningsregler:

—

4. Præcis afgrænsning af det geografiske område:

Det geografiske område omfatter de tre frankiske distrikter Ober-, Mittel- og Unterfranken.

5. Tilknytning til det geografiske område:

5.1. Det geografiske områdes egenart:

I Franken har havebrug og grøntsager i århundreder spillet en mere betydningsfuld rolle i fødevareproduktionen end andre steder (især Bambergs havebrug var fra det 14. og indtil midten af det 19. århundrede en bærende søjle i byens næringsliv; en særudvikling, som ikke findes i nogen anden by). Det er årsagen til, at grøntsagerne er meget værdsatte i det traditionelle frankiske køkken den dag i dag.

Kartoffeldyrkningen har en særligt lang tradition i Franken. Den første gang, at kartoflen blev dyrket på marker i Tyskland, var i Franken i 1694. Bamberger Hörnla har således længe været den foretrukne råvare i det frankiske regionalkøkkens fine kartoffelsalat.

I mere end et århundrede har navnet Bamberger Hörnla været en del af frankernes bevidsthed. Mundtlige overleveringer og referencer i litteraturen dokumenterer dyrkningen i Franken sidst i det 19. århundrede og peger på en oprindelse i Frankrig. Derudover er der tegn på, at denne kartoffelsort allerede i det 18. århundrede fandt vej fra Bambergs fyrstebiskoppers prydhaver til Bambergs gartneres private haver og marker.

Pga. den aflange hornform (længde-breddeforhold på 2 til 3,5) og den store variation i kartoflens størrelse kan der som standard ikke anvendes almindelige kartoffeloptagere ved høsten. Derfor foregår denne ved håndkraft eller med specialtilpassede optagermaskiner. Maskinerne er imidlertid ikke nær så effektive som almindelige kartoffeloptagere, fordi de pga. deres særlige indstilling (lille afstand mellem stavene på transportbåndet) »høster« flere jordklumpen med, som det efterfølgende kræver meget arbejde at fjerne.

Det frankiske dyrkningsområde er i forhold til andre områder kendetegnet ved samlet set at have et mere tørt klima med mere varme om sommeren (kontinentalklima). Den gennemsnitlige årlige nedbør er således ca. 630 mm, den årlige gennemsnitstemperatur er 8,6 til 8,8 grader, og antallet af solskinstimer ligger i gennemsnit på mellem 1 550 og 1 700 solskinstimer.

5.2. Produktets egenart:

Bamberger Hörnla er karakteriseret ved sin helt særlige form. Bamberger Hörnla er små, fingerformede og krummede i en let hornform, hvilket er årsagen til navnet.

Det bør fremhæves, at Bamberger Hörnla på grund af det høje stivelsesindhold, der i gennemsnit ligger over 13 %, egentlig kun burde være ret fast i kog (»vorwiegend festkochend«), men at den rent faktisk er fast i kog (»festkochend«). Kartoflen Bamberger Hörnlas særlige kendetegn er således, at den både er fast i kog (voksagtig konsistens) og har en kraftig, nøddeagtig smag.

Den nøddeagtige smag gør sammen med den voksagtige (faste) konsistens denne kartoffel til noget enestående også sammenlignet med andre »fingerkartofler« med samme form, størrelse og smag.

Pga. den voksagtige og faste konsistens er Bamberger Hörnla traditionelt blevet brugt i kartoffelsalat, hvilket den stadig bruges til. I den forbindelse bør nævnes, at Bamberger Hörnlas store anseelse blandt forbrugerne ofte nævnes i pressen.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

Det frankiske dyrkningsområde er i forhold til andre områder kendetegnet ved et mere tørt klima med mere varme om sommeren (kontinentalklima). Dette medfører et højere stivelsesindhold i Bamberger Hörnla i det geografiske område, end hvad man kan forvente ved dyrkning i andre områder. Det høje stivelsesindhold på gennemsnitligt over 13 % i den friske masse giver Bamberger Hörnla dens typiske kraftige nøddeagtige smag, der er unik for kartofler af typen »fast i kog«.

På grund af den særlige smag, som skyldes de særlige klimaforhold i det geografiske område, nyder Bamberger Hörnla stor anseelse blandt forbrugerne, især blandt feinschmeckere. I 2008 blev Bamberger Hörnla kåret til årets kartoffel i Tyskland af en jury bestående af fagfolk. Derudover har flere hundrede års dyrkning i Franken gjort kartoflen Bamberger Hörnla til en vigtig og uomgængelig del af det frankiske regionalkøkken. Dette afspejles også ved, at Bamberger Hörnla er blevet optaget i databasen over traditionelle bayerske specialiteter (http://www.spezialitaetenland-bayern.de), som føres af det bayerske delstatsministerium for ernæring, land- og skovbrug.

Ud fra en økonomisk betragtning er Bamberger Hörnla ikke specielt rentabel sammenlignet med de fleste andre sorter. Det hænger sammen med, at det er vanskeligt at mekanisere høsten i særlig høj grad. Derudover har Bamberger Hörnla ofte udvækster, der kan give brud ved sortering eller pakning, hvilket besværliggør videresalget til engrosleddet og supermarkeder. I forbindelse med de nævnte udvækster forekommer der også ofte grønne pletter, og disse Bamberger Hörnla må sorteres fra. De nævnte faktorer har medført, at produktionen af Bamberger Hörnla er begrænset til de frankiske dyrkningssteder. Det skyldes for det første, at der her findes en viden om, hvordan disse ulemper minimeres, og for det andet, at Bamberger Hörnla nyder stor popularitet og anseelse blandt forbrugerne som en uomgængelig del af det traditionelle frankiske køkken.

Henvisning til offentliggørelsen af varespecifikationen:

Markenblatt Heft 9 af 5. marts 2010, del 7c, s. 3573

https://register.dpma.de/DPMAregister/geo/detail.pdfdownload/12301

(1) EUT L 93 af 31.3.2006, s. 12.